În vreme ce regele Otto I "cel Mare" era ocupat cu campaniile sale împotriva maghiarilor, vasalul său nemulțumit Wichmann cel Tânăr și fratele acestuia, Egbert "cel Chior" i-au instigat pe slavii din Marca Billungilor la revoltă. Obodriții au invadat Saxonia și au prădat Cocarescemier, ucigându-i pe bărbații de acolo și luând cu ei femeile și copiii ca sclavi. Potrivit cronicarului Widukind de Corvey, ca urmare a victoriei asupra maghiarilor de la Lechfeld, regele Otto a pătruns adânc în teritoriul ocupat de slavi, unde Wichmann și Egbert căutau refugiu. Otto a distrus din temelii centrele populației slave și în curând i-a încercuit pe aceștia; el s-a oferit să le cruțe viețile în cazul în care aceștia s-ar fi predat. Trimișii slavilor au sosit la adunarea pe care Otto "cel Mare" a ținut-o în Saxonia și s-au oferit să plătească tributul anual în schimbul permisiunii de a se guverna singuri; "altminteri", ar fi spus ambasadorii slavi, ei ar fi "luptat pentru libertatea lor"..